100%+-huislenings steeds wyd beskikbaar - Jou Geld | Solidariteit WêreldJou Geld | Solidariteit Wêreld
Tuis › 2016-wenke › 100%+-huislenings steeds wyd beskikbaar
100%+-huislenings steeds wyd beskikbaar
Afgesien van eerstehuiskopers verwag huiskopers deesdae om 'n deposito van ten minste 5% te betaal wanneer hulle 'n eiendom koop. Tien persent word die norm.
Maar selfs al is 100% (of groter) lenings skaarser as voorheen, is hulle in der waarheid die mees algemene Lening-tot-Koopprys (LTK)-prysband, sê John Loos, eiendomsontleder by FNB.
"Die 100%-109% LTK-band, naamlik huise waar die geregistreerde verband tussen 100% en 109% van die huistransaksiewaarde is, is geraam op 41,5% van die totale aantal verbande wat in die tweede kwartaal van 2016 geïdentifiseer is.
"Hierdie persentasie is effens laer as die veeljaarhoogtepunt van 43,1% wat in die laaste kwartaal van 2015 behaal is, maar nie soveel laer dat enige gevolgtrekkings oor 'n moontlike daaltendens nou al gemaak kan word nie," sê Loos.
Hy sê die jongste ramings van die persentasie verbande in die 100-109%-LTK-band is steeds heelwat laer as die hoogtepunt van 65% wat in die tweede kwartaal van 2007 behaal is, maar aansienlik hoër as die laagtepunt van 25,4% (na die bloeitydperk) wat in die derde kwartaal van 2009 aangeteken is.
Die toestaan van hierdie lenings is egter ook kwaai gekonsentreer in die onderste deel van die mark, waar jong kopers wil begin om die eiendomsleer te bestyg. Bykans 50% van eiendomme met 'n gemiddelde prys van R360 000 word met 100-109%-lenings gekoop, en ook sowat 42% van eiendomme in die R660 000-bestek.
Net ongeveer 22,1% van eiendomme wat sowat R2,5 miljoen word egter met sulke lenings aangeskaf. Dit is 'n baie laer syfer as in die goedkoper kategorieë, maar dit is nogtans 'n taamlik stewige syfer.